Sokkerster kry borg na hy teen 214km/h betrap wordJoseph Molangoane, ster van die Platinum Stars-sokkerspan, is Woensdag in hegtenis geneem ná hy teen 214 km/h in ‘n 60 km/h-sone gejaag het buite Bela Bela in Limpopo. ŉ Polisiewoordvoerder, Mohale Ramatseba, sê die 23-jarige is op borgtog van R2 000 vrygelaat en moet op 10 Januarie in die dorp se landdroshof verskyn. Die Sowetan berig dat Molangoane omstreeks 8:50 Woensdagoggend in sy Mini Cooper S op die N1 suid tussen Kranskop en Mantsole vasgetrek is. Die MetroFM aanbieder, DJ Sbu, is in 2007 teen 257km/h betrap in ŉ 120km/h-sone en met R7 000 beboet. In Januarie vanjaar het die Vrystaatse LUR vir sport, kuns en kultuur Dan Kgothule ŉ boete van R20 000 gekry nadat hy teen 235km/h betrap is in ŉ 120km/h-sone.